b'\n_START_ARTICLE_\nFormula 1 sezona 2007\n_START_SECTION_\nCircuit de Catalunya\n_START_PARAGRAPH_\nTestiranja za sezono 2007 so se za\xc4\x8dela novembra 2006 na dirkali\xc5\xa1\xc4\x8du Circuit de Catalunya, kjer je testiralo deset od enajstih mo\xc5\xa1tev. Fernando Alonso in Kimi R\xc3\xa4ikk\xc3\xb6nen sta imela do konca leta 2006 \xc5\xa1e veljavni pogodbi z Renaultom oziroma McLarnom, zato nista smela sodelovati. Manjkal je tudi Jenson Button, ki se je po\xc5\xa1kodoval pri dirkanju z gokarti. Lewis Hamilton se je prvi\xc4\x8d pojavil v dirkalniku McLarna, odkar je bil potrjen kot dirka\xc4\x8d za sezono 2007._NEWLINE_Felipe Massa je s Ferrarijem postavil najhitrej\xc5\xa1i \xc4\x8das prvih dveh testnih dni. Tretji dan pa je najbolj\xc5\xa1i \xc4\x8das postavil testni dirka\xc4\x8d Ferrarija, Luca Badoer, \xc4\x8deprav je bil najve\xc4\x8dje pozornosti dele\xc5\xbeen dvakratni prvak Mika H\xc3\xa4kkinen, ki se je pridru\xc5\xbeil Hamiltonu in de la Rosi za enkratni test v McLarnu. Finec je bil po 79 odpeljanih krogih dobre tri sekunde po\xc4\x8dasnej\xc5\xa1i od Badoerja. Upal je, da bi McLarnu lahko \xc5\xa1e pomagal med zimskimi testiranji._NEWLINE_Velika sprememba v sezoni 2007 je tudi vrnitev le enega opremljevalca s pnevmatikami, ki bo Bridgestone. Mo\xc5\xbeno je, da je bil tudi v tem razlog za najbolj\xc5\xa1e \xc4\x8dase na testiranjih Ferrarija, \xc4\x8deprav bodo pnevmatike za to sezono popolnoma nova konstrukcija, da bi zmanj\xc5\xa1ali prednost Bridgestonovih mo\xc5\xa1tev iz sezono 2006 (Ferrari, Toyota, Williams, Midland/Spyker and Super Aguri)._NEWLINE_Toyota je bilo edino mo\xc5\xa1tvo na \xc4\x8detrtem dnevu testiranj v Barceloni, ker je japonsko mo\xc5\xa1tvo spustilo prvi dan testiranj. Oba dirka\xc4\x8da, Ralf Schumacher in Jarno Trulli, sta postavila hitrej\xc5\xa1e \xc4\x8dase kot Massa in Badoer v prvih treh dneh testiranj.\n_START_SECTION_\nJerez\n_START_PARAGRAPH_\nTestiranje se je nadaljevalo 6. decembra na dirkali\xc5\xa1\xc4\x8du Jerez, ki se ga je udele\xc5\xbeila ve\xc4\x8dina mo\xc5\xa1tev. Ferrarija, Massa in Badoer, sta bila na prvih dveh mestih prvega dne testiranj, tretji pa Lewis Hamilton z McLarnom. Drugi dan je Hamilton postavil najbolj\xc5\xa1i \xc4\x8das, kar sekundo hitrej\xc5\xa1ega kot Giancarlo Fisichella z Renaultom._NEWLINE_Japonski mo\xc5\xa1tvi Honda in Toyota sta kon\xc4\x8dali na vrhu drugih dveh dni testiranj, Rubens Barrichello s Hondo in Franck Montagny s Toyoto. Heikki Kovalainen in Pedro de la Rosa sta postavila najbolj\xc5\xa1a \xc4\x8dasa \xc4\x8detrtega in petega dne testiranj. Zadnji dan testiranj je Fernando Alonso debitiral v McLarnu po dogovoru z Flaviem Briatorejem, kar pa ni pomenilo pred\xc4\x8dasne prekinitev Alonsove pogodbe z Renaultom.\n_START_SECTION_\nPoro\xc4\x8dilo\n_START_PARAGRAPH_\nSezona 2007 se je za\xc4\x8dela v Avstraliji, na progi Albert Park. Zmagovalec dirke je bil Finec Kimi Raikkonen s Ferrarijem, ki je zmagal na svoji prvi tekmi z italijanskim mo\xc5\xa1tvom. Drugi je na cilj prispel \xc5\xa0panec Fernando Alonso, tretji pa je bil McLarnov debutant Lewis Hamilton. Felipe Massa, mo\xc5\xa1tveni kolega Kimija Raikkonena, je kljub temu, da je \xc5\xa1tartal \xc5\xa1estnajsti, dirko zaklju\xc4\x8dil na \xc5\xa1estem mestu. McLaren je prevzel vodstvo v konstruktorskem prvenstvu, in sicer s 14 to\xc4\x8dkami, drugi pa je bil Ferrari le s to\xc4\x8dko manj. V Maleziji na progi Sepang je Felipe Massa dosegel najbol\xc5\xa1i \xc5\xa1tartni polo\xc5\xbeaj. Premagal je Alonsa, Raikkonena in Hamiltona. Na \xc5\xa1tartu pa Massa ni bil dovolj hiter in Alonso je prevzel vodstvo. Odli\xc4\x8dno je \xc5\xa1tartal Hamilton, ki se je iz \xc4\x8detrtega povzpel na drugo mesto. Dirka se je zaklju\xc4\x8dila z McLarnovim dvojnim uspehom, tj. s prvim in drugim mestom ali z "doppietto", kot temu pravijo Italijani. Tretji je bil Finec Raikkonen, Massa pa je zasedel le peto mesto, potem ko je na za\xc4\x8detku dirke zgre\xc5\xa1il s prehitevanjem na Hamiltona in kon\xc4\x8dal izven proge. V Bahrajnu je Massa zopet \xc5\xa1tartal iz pole positiona, vendar mu je tokrat uspelo zmagati. Naredil je tako imenovani hat trick, to se pravi pole position, najhitrej\xc5\xa1i krog in zmaga. Drugo mesto je spet zasedel Hamilton, tretje pa Raikkonen. Alonso je bil \xc5\xa1ele peti, ker ga je Heidfeld z BMW-jem odli\xc4\x8dno prehitel po zunanji strani \xc4\x8detrtega ovinka. Stanje po treh dirkah je bilo izena\xc4\x8deno, Raikkonen, Alonso in Hamilton so vodili z 22 to\xc4\x8dkami, za njimi pa je bil Massa, ki jih je imel 17. McLaren je vodil konstruktorsko prvenstvo s 44 to\xc4\x8dkami, Ferrari je bil drugi z 39. V \xc5\xa0paniji je Massi uspel neverjeten podvig, da je tretji\xc4\x8d zapored \xc5\xa1tartal iz pole-positiona. Na \xc5\xa1tartu ga je Alonso skoraj prehitel, vendar se Massa ni pustil in Alonso je moral sekati ovinek po pesku. To sta izkoristila Hamilton in Raikkonen, zadnji pa je kmalu odstopil zaradi tehni\xc4\x8dne te\xc5\xbeave. Zmagovalec dirke je bil Massa, pred Hamiltonom in Alonsom. Naslednja dirka na programu je bila slavna uli\xc4\x8dna proga v Monaku. Na tej progi sta McLarna dobesedno letela in zasedla prvo in drugo mesto na kvalifikacijah. Massa se je moral sprijazniti s tretjim mestom, Raikkonen pa je po napaki \xc5\xa1tartal iz ozadja. Dirka se je za\xc4\x8dela in stanje se na vrhu ni spremenilo. McLarna sta povedla in tudi zmagala dirko, z Alonsom, ki je slavil \xc5\xbee drugo zmago v tej sezoni, pred Hamiltonom. Massa, ki je bil tretji, je imel za vodilnima zaostanek, ki je bil ve\xc4\x8dji od minute. Raikkonenu je uspelo zasesti osmo mesto, in tako je osvojil vsaj to\xc4\x8dko, ki se je potem izkazala za odlo\xc4\x8dilno. VN Kanade je bila ena izmed najbolj dramati\xc4\x8dnih dirk tega prvenstva. Kar \xc5\xa1tirikrat je namre\xc4\x8d varnostni avto moral priti na progo, to pomeni, da je bilo mnogo tr\xc4\x8denj. Tekmo je zmagal Lewis Hamilton in bila je njegova prva zmaga nasploh. Drugi je bil Heidfeld z BMW-jem, tretji pa presenetljivo Williamsov dirka\xc4\x8d Alexander Wurz. Kaj pa Ferrariji? No, Raikkonen je bil peti, Massa pa diskvalificiran, ker je iz boksov zapeljal skozi rde\xc4\x8do lu\xc4\x8d. Ista usoda je doletela italijanskega voznika Renaulta Giancarla Fisichello. Nepozabna pa je bila huda nesre\xc4\x8da poljskega voznika BMW-ja Roberta Kubice, ki se je pri ve\xc4\x8d kot 300\xc2\xa0km/h zaletel v zid. Po Kanadi je bila na sporedu VN ZDA. Pole je imel Hamilton, sledil pa mu je mo\xc5\xa1tveni kolega Hamilton. Massa je \xc5\xa1tartal tretji, Raikkonen pa takoj za njim. \xc5\xa0tart ni prinesel velikih sprememb, razen mogo\xc4\x8de te, da je Heidfeldu uspelo prehiteti Raikkonena. Dirko je zmagal Hamilton in tako imel skupno dve zmagi, Alonso je bil drugi, kar pa je pomenilo, da je McLaren naredil \xc5\xbee tretjo "doppietto" v sezoni. Massa je kon\xc4\x8dal tekmo na tretjem mestu, pred mo\xc5\xa1tvenim kolegom Raikkonenom. Substitut Kubice za to dirko Sebastian Vettel je v BMW-ju dosegel svoje prve to\xc4\x8dke v karieri s spodbudnim osmim mestom. V Franciji se je Ferrari kon\xc4\x8dno prebudil in Massa je dosegel \xc5\xbee \xc4\x8detrto pole-position v sezoni, prehitel pa je Hamiltona in Raikkonena. Massa je \xc5\xa1tartal dobro, Raikkonen \xc5\xa1e bolje in takoj ugnal Hamiltona. Zdelo se je \xc5\xbee, da bo zmagovalec Massa, vendar ga je Raikkonen z drugim postankom prehitel in tudi zmagal. Ferrari je osvojil prvo "doppietto" v sezoni, Hamilton je bil tretji, Alonso pa \xc5\xa1ele sedmi. Na skoraj polovici sezone je imel Hamilton veliko prednost, in sicer 64 to\xc4\x8dk, drugi je bil Alonso, ki jih je imel 50, Massa 47, Raikkonen pa 42. McLaren je vodil konstruktorsko prvenstvo s 114 to\xc4\x8dkami, Ferrari pa jih je imel le 89. Ostala mo\xc5\xa1tva so bila \xc5\xbee precej zadaj, \xc5\xa1e najbolj\xc5\xa1i je bil BMW Sauber z 48 to\xc4\x8dkami.V Veliki Britaniji, na progi Silverstone, je iz poleja \xc5\xa1tartal Hamilton, ki je na kvalifikacijah premagal Raikkonena in Alonsa. Na \xc5\xa1tartu se ni ni\xc4\x8d spremenilo: potem, po drugem postanku v boksah, pa so McLarnovi boksarji naredili veliko napako, ki jih je stala prvenstva. Hamiltonu so namre\xc4\x8d dali ukaz, da lahko spelje iz boksov, vendar mu mehaniki \xc5\xa1e niso sneli cevi za dolivanje goriva. To je Hamiltona stalo dragocenih sekund. Zmagal je Raikkonen, Alonso je bil drugi, Hamilton pa se je moral sprijazniti le s tretjim mestom. Naslednja dirka je bila N\xc3\xbcrburgring, v Nem\xc4\x8diji. Raikkonen je dosegel najbolj\xc5\xa1i \xc5\xa1tartni polo\xc5\xbeaj. Na \xc5\xa1tartu VN je bilo obla\xc4\x8dno in vsi so \xc5\xa1tartali z gumami za suho, \xc4\x8deprav so napovedovali de\xc5\xbe. Edina izjema je bil dirka\xc4\x8d Spykerja Markus Winkelhock. \xc5\xbde malo po \xc5\xa1tartu se je ulil de\xc5\xbe. Ferrarija sta \xc5\xa1tartala dobro in vodila, za njimi pa je bil Alonso. Hamilton je imel te\xc5\xbeave z dirkalnikom in je bil nekje v sredini, na 12. mestu. \xc5\xbde po prvem krogu so morali v bokse - pri Ferrariju pa je Raikkonen moral prevoziti \xc5\xa1e en krog, druga\xc4\x8de bi ga moral Massa v boksih \xc4\x8dakati. Ker pa je vozil z gumami za suho, ga je kmalu prehitel Winkelhock, ki je imel gume Intermediate. Vodil je le nekaj krogov, dokler ga niso dohiteli vodilni. Nato je tudi odstopil. V drugem krogu pa so na prvem ovinku \xc5\xa1li iz proge Button, Sutil, Rosberg, Liuzzi, Speed in Hamilton. Slednjega so z bagerjem potegnili iz peska, in tako je lahko nadaljeval. To ni bila lepa poteza do ostalih, ki so na istem ovinku \xc5\xa1li ven, vendar tudi Hamilton na koncu ni dosegel to\xc4\x8dk in je bilo zato vse zaman. Dirko je \xc5\xa1e pet krogov pred koncem vodil Massa, nato pa je klonil Alonsu, ki ga je z malo izsiljenim manevrom prehitel in zmagal. Na koncu dirke so bile polemike in Massa je bil seveda jezen na Alonsov manever, vendar so bili rezultati potrjeni. Tretji je bil Avstralec Mark Webber v Red Bullu, Hamilton \xc5\xa1ele deveti, Raikkonen pa je odstopil. S to dirko je Hamilton prekinil izvrstno formo devetih zaporednih stopni\xc4\x8dk. Za Alonsa je bila to \xc5\xbee tretja zmaga v sezoni 2007. Po Nem\xc4\x8diji so se je dogajanje preselilo v Mad\xc5\xbearsko. \xc5\xbde med kvalifikacijami, tj. v zadnjem delu kvalifikacij (Q3), kjer se deset najbolj\xc5\xa1ih bojuje za pole-position, se je pripetilo nekaj nenavadnega. Alonso in Hamilton sta, kot tudi ostali, zapeljala v bokse pribli\xc5\xbeno dve minuti pred iztekom \xc4\x8dasa. Alonso pa je bil pred Hamiltonom, zato je moral Britanec malo po\xc4\x8dakati. Alonso pa je v boksah ostal tudi potem, ko so mu mehaniki \xc5\xbee zdavnaj dali znak, naj gre. Alonso je to potezo izkoristil zato, da bi Hamilton ne mogel ve\xc4\x8d izbolj\xc5\xa1ati svojega \xc4\x8dasa. Komisarji pa so kasneje dolo\xc4\x8dili, da bo Alonso za kazen preme\xc5\xa1\xc4\x8den na 6. mesto in da je pole-position Hamiltonova. Na \xc5\xa1tartu je uspelo Hamiltonu pobegniti od ostalih, edino Raikkonen mu je uspel slediti. Massa na tej dirki ni blestel in zaradi tehni\xc4\x8dne te\xc5\xbeave je kon\xc4\x8dal dirko \xc5\xa1ele na 13. mestu. Zmagal je Hamilton, ki je vknji\xc5\xbeil tretjo zmago v sezoni in \xc5\xa1esto za McLaren (skupaj z Alonsom). Drugi je bil Raikkonen, tretji pa Nemec Nick Heidfeld. V Tur\xc4\x8diji pa je blestel Massa. Osvojil je pole, Hamilton je bil drugi, Raikkonen pa tretji. Massa je \xc5\xa1tartal zelo dobro, Raikkonen pa je \xc5\xbee drugi\xc4\x8d v sezoni Hamiltona premagal na \xc5\xa1tartu. Zdelo se je, da bo tak tudi kon\xc4\x8dni rezultat, vendar je imel Hamilton malo pred koncem te\xc5\xbeave s preluknjeno gumo. To je omogo\xc4\x8dilo Alonsu, da je zasedel 3. mesto, Hamilton pa je kljub te\xc5\xbeavi dirko kon\xc4\x8dal peti. Pet dirk pred koncem svetovnega prvenstva je bilo stanje slede\xc4\x8de: Hamilton je vodil s 84. to\xc4\x8dkami, Alonso jih je imel 79, Massa 69, Raikkonen pa 68. McLaren je vodil s 163 to\xc4\x8dkami, Ferrari jih je imel le 137. Na naslednji dirki, v Italiji - na progi Monza, se je med petkovimi treningi Kimi Raikkonen silovito zabil v obrambne zidove in gume. To ga je stalo drago, saj je bil v nedeljo prisiljen dirkati z rezervnim, slab\xc5\xa1im avtom. Med kvalifikacijami se je najbolj izkazal Fernando Alonso, ki je dosegel najbolj\xc5\xa1i \xc5\xa1tartni polo\xc5\xbeaj. Hamilton je bil takoj za njim, Massa pa je \xc5\xa1tartal tretji. Alonso je \xc5\xbee takoj po \xc5\xa1tartu dal ostalim zelo hiter ritem, Massa je pridobil eno mesto, ki ga je tudi kmalu izgubil, potem ko je odstopil zaradi tehni\xc4\x8dne okvare. Raikkonena, ki je bil drugi, je Hamilton dolgo \xc4\x8dasa zasledoval, nato pa prehitel na prvi \xc5\xa1ikani. Dirko je zmagal Alonso, ki je tudi dosegel hat trick, drugi je bil Hamilton, ki je McLarnu omogo\xc4\x8dil \xc5\xa1e zadnjo "doppietto" v letu, in tudi zadnjo, vse do VN Kitajske 2010. Raikkonen je bil tretji. 16. septembra je bila na sporedu slavna VN Belgije, ki jo ima ve\xc4\x8dina dirka\xc4\x8dev za najljub\xc5\xa1o progo. Raikkonen in Massa sta se najbolj izkazala v kvalifikacijah, in zasedla 1. in 2. \xc5\xa1tartno mesto. Hamilton je bil tretji, Alonso pa \xc4\x8detrti. Oba Ferrarija sta \xc5\xa1tartala perfektno, Alonsu pa je uspelo prehitevanje na Hamiltona. Tekma se je kon\xc4\x8dala s tretjo "doppietto" Ferrari, z Raikkonenom pred Masso, Alonsom in Hamiltonom. McLaren je bil po tej dirki zaradi Spy story izklju\xc4\x8den iz svetovnega prvenstva, tako da je Ferrari avtomati\xc4\x8dno zmagal svetovno prvenstvo zaradi dovolj velike prednosti pred BMW Sauberjem. Na Japonskem, na progi Fuji Speedway, je bil najbolj\xc5\xa1i Lewis Hamilton, ki je \xc5\xa1tartal pred Alonsom, Raikkonenom in Masso. Na dan dirke je lilo kot iz \xc5\xa1kafa in zato se je dirka za\xc4\x8dela z varnostnim avtom. Hamilton je povedel, Alonso pa se je zabil v zid in odstopil. Massa se je dobro re\xc5\xa1il trka z enim izmed Williamsov, Hamilton pa je pre\xc5\xbeivel rahel trk in obra\xc4\x8danje s Kubico. Malo pred koncem, ko je bil varnostni avto na stezi, je Hamilton naredil nesramnost. Upo\xc4\x8dasnil je in se delal, da ima te\xc5\xbeave. Webber, ki je bil za njim, se je skoraj ustavil, da ga ne bi prehitel. Vettel pa, ki je bil za Webbrom in o\xc4\x8ditno ni sledil dogajanju, se je z vso silo tr\xc4\x8dil v Avstralca. Oba sta odstopila po zaslugi Hamiltona, ki je dirko zmagal. Kovalainen je bil drugi, Raikkonen pa je dirlo kon\xc4\x8dal na tretjem mestu. V zadnjem krogu je potekal tudi zanimiv dvoboj med Masso in Kubico. Massa je bil uspe\xc5\xa1nej\xc5\xa1i in zasedel 6. mesto, Kubica pa je bil sedmi. Adrian Sutil je s Spykerjem dosegel svojo prvo in edino to\xc4\x8dko v sezoni z osmim mestom. Na predzadnji dirki sezone, na Kitajskem, je Hamilton dosegel pole, ki bi mu, \xc4\x8de bi zmagal, stoodstotno zagotovila dirka\xc5\xa1ki naslov. Vendar so se med tekmo stvari razvijale druga\xc4\x8de. Raikkonen, ki je bil takoj za njim, je izkoristil napako Hamiltona in pri\xc5\xa1el v vodstvo. Hamilton je imel velike te\xc5\xbeave z zadnjo desno gumo, in moral je v bokse. Ko pa je \xc5\xa1el vanje, je na ovinku \xc5\xa1el preve\xc4\x8d na \xc5\xa1iroko in se zagozdil v pesek. Komisarji ga tokrat niso mogli izvle\xc4\x8di izven peska, in zato je Hamilton odstopil. To je bil njegov prvi odstop v tej sezoni. Dirko je brez velikih te\xc5\xbeav zmagal Kimi Raikkonen, ki je med drugim dosegel dvestoto zmago za Ferrari, Alonso je bil drugi, Massa pa tretji. Toro Rosso je na tej tekmi osvojil vse to\xc4\x8dke te sezone: s Vettlom, ki je bil 4., in z Liuzzijem, ki je kon\xc4\x8dal 6., so dobesedno slavili. Po dirki so imeli trije dirka\xc4\x8di, in sicer Hamilton, Alonso in Raikkonen mo\xc5\xbenost, da postanejo prvaki. Prvi je imel 107 to\xc4\x8dk, drugi 103, tretji pa 100. Hamiltonu je v Braziliji zadostovala zmaga ali 2. mesto, pa bi bil prvak. Zgodilo pa se je ravno nasprotno. Massa je sicer \xc5\xa1tartal iz poleja, Raikkonen je \xc5\xbee tretji\xc4\x8d na \xc5\xa1tartu prehitel Hamiltona, isto pa je uspelo Alonsu. Hamilton je po Reti oposti na ovniku 4 \xc5\xa1el iz proge in zgubljal mesta. Tri kroge zatem pa je imel te\xc5\xbeave z menjalnikom. Uspelo pa mu je nadaljevati, vendar se je trudil zaman. Raikkonen je namre\xc4\x8d z drugim postankom pri\xc5\xa1el v vodstvo in zmagal dirko in postal svetovni prvak leta 2007. Massa je bil drugi in dopolnil \xc4\x8detrto Ferrarijevo "doppietto" v sezoni. Alonso, ki je bil tretji, je imel na koncu minuto zaostanka. Hamilton, ki je bil 7., pa je bil en krog nazaj od Ferrarijev. Ferrari je slavil bodisi v dirka\xc5\xa1kem kot v konstruktorskem prvenstvu, dosegel pa je 15. naslov v dirka\xc5\xa1kem in 15. tudi v konstruktorskem prvenstvu. McLarnova voznika, Alonso in Hamilton, sta imela na koncu 109 to\xc4\x8dk, Raikkonen pa le 1 ve\xc4\x8d, torej 110. Sezona 2007 se je tako kon\xc4\x8dala z dvojnim zmagoslavjem Ferrarija.\n_START_SECTION_\nIzklju\xc4\x8ditev McLarna iz konstruktorskega prvenstva\n_START_PARAGRAPH_\nMo\xc5\xa1tvo McLaren Mercedes je bilo 13. septembra 2007 prvotno izklju\xc4\x8deno tako iz leto\xc5\xa1njega prvenstva, kot tudi iz prvenstva v naslednji sezoni 2008, zaradi nezakonite pridobitve in uporabe 780-ih strani zaupnih Ferrarijevih podatkov, ki jih je \xc5\xbee v aprilu pridobil glavni dizajner mo\xc5\xa1tva Mike Coughlan. Toda na pritisk \xc5\xa1efa Formule 1, Bernieja Ecclestona, je bila \xc5\xa1e isti dan kazen zmanj\xc5\xa1ana na izklju\xc4\x8ditev iz leto\xc5\xa1njega konstruktorskega prvenstva, 100 milijonov dolarjev kazni, decembra 2007 pa bo odlo\xc4\x8deno o morebitni kazni za naslednjo sezono 2008.'